***Funkčný veterán*** je druhý sólový štúdiový album slovenského rappera Veca vydaný pod vydavateľstvom Escape/EMI 28. marca 2008. Celý album produkoval Vec okrem skladby "Rošáda", ktorú produkoval on a Otecko, ktorý na albume aj hosťoval. Okrem neho sa na albume objavili Delik, Slivv zo skupiny Puding pani Elvisovej, Richard Müller, Supa, Tina, James Cole, Hugo Toxxx a ďalší.

Pozadie vzniku a nahrávanie
---------------------------

Po necelých troch rokoch od Vecovho debutového albumu *Dobré ráno* sa prvé informácie dostali na internet 21. februára 2008. V tom čase Vec všetko držal v tajnosti, dokonca hosťom na albume odmietal púšťať iné skladby než tie, v ktorých hosťovali. Jediné, čo bolo potvrdené, bol stanovený dátum vydania na 21. marca 2008 a názov albumu *Funkčný veterán*. 14. marca sa na internet dostal singel "1. milion" s hosťujúcim Jamesom Coleom spolu s ďalšími informáciami. Album bol posunutý o týždeň, na 28. marca, kedy aj album skutočne vyšiel. 14. marca boli odhalení aj niektorí hostia z albumu a to, že okrem CD album vyjde aj na USB kľúči. 18. marca boli informácie o albume kompletné, na internet sa dostal obal, definitívny dátum obalu a tracklist so všetkými hosťami.

O nahrávanie a mixovanie skladieb sa postaral DJ Jazzy v štúdiu Sound Fabrik v Bratislave (výnimku tvoria skladby "Turista", "Ony si ma nájdu", "Tu" a "1. milion", v ktorých hostia PIO Squad, Hugo Toxxx, James Cole, Supa a Delik nahrávali skladby vo svojich štúdiách). O master sa postaral Aleš zo Svengali Master Sound Praha a dizajn obalu urobil Dany Peschl a Šymon Kliman z Fundaluka.sk.

O všetky produkcie sa postaral Vec, okrem skladby "Rošáda", ktorú produkoval spolu s Oteckom zo skupiny H16. Na albume sa mal objaviť aj český producent DJ Wich, ktorého produkcia sa ale neobjavila na albume, lebo podľa Vecovych slov si šetril produkcie na svoj album *The golden touch*. Ako hostia sa na albume predstavili Otecko, PIO Squad, Delik, Hugo Toxxx, Slivv zo skupiny Puding pani Elvisovej, Richard Müller, Supa, Tina, James Cole a v skladbe, kde si Vec pozval hostí, ktorí aktívne nerapujú, sa objavili Roman Zámožný, DJ Yanko Král, Dalib Skwely, DJ Jazzy, Abe, Grimaso, Viktor Hazard a NY Kolaj.

Kompozícia
----------

### Hudobná štruktúra

Tak ako na Vecovom debute, aj na tomto albume sa Vec postaral o väčšinu hudobnej produkcie. Albumu dominujú syntetizátory, modernejší zvuk a prevažne hrané melódie, napríklad "Bez teba", "Prepnutí", "Kurva hrdý" alebo "Ony si ma nájdu". Album obsahuje aj samplované skladby ("Pamätáte?", "Toto je to čo sme chceli" alebo "Turista"), kde Vec používal melódie prevažne zo slovenskej populárnej tvorby. Tiež Vec vo viacerých skladbách vyskrečoval iné rapové skladby, napríklad v skladbe "Funkčný veterán" počuť vyskrečované prvky zo skladby "Píšem ja" (Čistychov).

### Lyrika a prejav

Témy na albume sú rôzne, album obsahuje typické reprezentačné prvky ("Intro", "Funkčný veterán", "Kurva hrdý"), spomienky a pochybnosti jeho okolia pri jeho začiatkoch ("Pamätáte?"), skladby, ktoré majú párty alebo koncertnú tematiku ("Turista", "Ony si ma nájdu", "Polárna noc", "Prepnutí"), texty o živote ("Nikdy nevieš"), situácii na Slovensku ("Tu"), o ženách ("Ony si ma nájdu", "Bez teba"), ale aj odľahčenejšie skladby "1. milion" a "Mám sa dobre". V niektorých skladbách opisuje aj jeho pohľad na hudobnú a hip-hopovú scénu, jeho úlohu a postavenie v nej ("Funkčný veterán", "Toto je to čo sme chceli"). V skladbe "Toto je to čo sme chceli" spomína smrť Daniela Tupého a čuduje sa, prečo máloktorý rapper spomenul jeho smrť. Posledná skladba "Rošáda" obsahuje producentov, DJov a iných nerapperov ako hostí za mikrofónom. Album obsahuje pár nepriamych narážok na Druhú Stranu a jej členov, nielen od Veca, ale aj od Grimasa v skladbe "Rošáda".

Vecova technika sa od debutového albumu zlepšila, no album obsahuje podstatne viac vulgarizmov ako *Dobré ráno*. V skladbe "Polárna noc" počuť niektoré pasáže jeho sloh rapovať cez vocoder.

### Obal

Obal, ktorý urobil Dany Peschl a Šymon Kliman z Fundaluka.sk na prednej strane zobrazuje Veca ako starého vojnového veterána vo vojenskej uniforme s barlami a psom na lavičke. Vnútro a zadná časť obalu zobrazuje Veca v rôznych uniformách a s rôznymi zbraňami v rôznych polohách.

Single a videoklipy
-------------------

Prvým singlom z albumu bola skladba "1. milion", kde hosťoval český rapper James Cole. Skladba sa dostala von ešte pred vydaním albumu, neskôr bola nasadená aj do rádií, kde sa v slovenskom éteri najvyššie umiestnila na 36. mieste v rebríčku domácich skladieb.

Prvý videoklip bol urobený k skladbe "Turista", kde hosťovala česká skupina PIO Squad, ktorá sa objavila aj vo videoklipe. Videoklip režíroval Oki (Vladimír Okánik), Vec je v ňom prezlečený za Spocka zo Star Treku a členovia skupiny PIO Squad za arabského šejka a kovboja. Skladba bola nasadená aj do rádií, kde sa v slovenskom éteri najvyššie umiestnila na 37. mieste v rebríčku domácich skladieb. V Česku sa umiestnila na 6. mieste v rebríčku TOP 50 reálnych mobilných zvonení.

Druhé video bolo urobené k skladbe "Tu", kde hosťoval rapper Supa, ktorý sa objavil aj vo videu. Videoklip mal premiéru v apríli 2009 a režíroval ho Dany Peschl, o kameru sa postaral Martin Polách a o strih Martin Klimpar. Vo videoklipe sa objavil aj James Cole, ktorý si zahral otca slovenskej rodiny. Interiérové zábery sa robili v bývalom výskumnom ústave, kde vyvíjali röntgenové prístroje. Scéna, kde je Vec vo svojom byte bola naaranžovaná tak, aby vyzerala presne ako Vecov byt v roku 2008. Skladba bola nasadená aj do rádií, kde sa v slovenskom éteri najvyššie umiestnila na 32. mieste v rebríčku domácich skladieb.

Prijatie
--------

### Predaj

V Česku sa album umiestnil najvyššie na 32. mieste najpredávanejších albumov.

V januári 2013 sa Vec v rozhovore pre 90bpm.sk vyjadril, že z albumu sa predalo okolo 4 000 kusov.

### Prijatie kritiky

Album sa stretol prevažne s pozitívnymi recenziami. Gashtan z portálu hip-hop.sk dal albumu 8 z 10 bodov, pochválil obal, nápad skladby "Rošáda", no mierne skritizoval hudobnú produkciu albumu. Pufaz z českého webu cream.cz dal Vecovi plný počet bodov a tiež pochválil skladbu "Rošáda", produkciu a úprimnosť v textoch. Pavel Víšek z muzikus.cz dal albumu plný počet bodov, pochválil autorov nadhľad a vďaka prítomnosti Richarda Müllera naznačil, že album môže osloviť aj ľudí mimo hip-hopovej komunity. Jeho hosťovačku pochválil aj Juraj Kušnierik, redaktor týždenníka .týždeň, ktorý zakončil svoju recenziu slovami "Druhý sólový album Veca, druhýkrát rešpekt!"

Zmiešané recenzie získal album od metancity.cz a artattack.com. Ravenak z metancity.cz kritizoval kontrast medzi dospelým Vecom a tým mladým a nevyspelým Vecom. Negatívne ohodnotil skladby "Pamätáte?" alebo "Prepnutí" a niekoľko veršov v iných skladbách. Pochválil produkciu a skladby "Toto je to čo sme chceli", "Bez teba", "1. milion" a z hostí dostal pochvalu Hugo Toxxx a Viktor Hazard, ktorého časť v skladbe "Rošáda" označil ako najvtipnejšiu časť celého albumu. Smoet v recenzii pre artattack.sk pochválil samplovanie slovenskej tvorby, no celkovo opísal album ako menšie sklamanie, no v rámci domácej tvorby ho považuje za jeden z najlepších albumov.

### Ocenenia

Album získal nomináciu na Radio\_Head awards 2008 v kategórii cena kritikov. Ocenenie ale vyhral Ján Boleslav Kladivo s albumom *Rozhľadňa*.

Zoznam skladieb
---------------

| # | Názov | Producent | Hosť | Dĺžka | Poznámka |
| --- | --- | --- | --- | --- | --- |
| 1 | "Intro" | Vec |  | 0:28 | scratch: Vec |
| 2 | "Funkčný veterán" | Vec |  | 4:26 | scratch: Vec |
| 3 | "Pamätáte?" | Vec | Otecko | 4:23 | scratch: Vec; skladba obsahuje prvky zo skladby "Sme také, aké sme" od Beáty Dubasovej |
| 4 | "Turista" | Vec | PIO Squad | 3:58 |  |
| 5 | "Ony si ma nájdu" | Vec | Delik & Hugo Toxxx | 3:53 |  |
| 6 | "Polárna noc" | Vec | Slivv | 4:25 |  |
| 7 | "Prepnutí" | Vec | Zverina | 3:26 |  |
| 8 | "Nikdy nevieš" | Vec | Richard Müller | 3:35 |  |
| 9 | "Tu" | Vec | Supa | 4:44 |  |
| 10 | "Kurva hrdý" | Vec |  | 3:22 |  |
| 11 | "Toto je to čo sme chceli | Vec |  | 3:35 |  |
| 12 | "Bez teba" | Vec | Tina | 3:25 |  |
| 13 | "1. milion" | Vec | James Cole | 3:52 |  |
| 14 | "Mám sa dobre" | Vec |  | 3:44 |  |
| 15 | "Rošáda (bonusisko)" | Otecko & Vec | Roman Zámožný, DJ Yanko Král, Dalib Skwely, DJ Jazzy, Abe, Grimaso, Viktor Hazard & NY Kolaj | 5:09 |  |
|

Výroba albumu
-------------

* Branislav "Vec" Kováč – rap, hudobná produkcia, scratche
* Branislav "Otecko" Korec – rap, hudobná produkcia
* Michal "Delik" Pastorok – rap
* Ján "Hugo Toxx" Daněk – rap
* Sylvia ""Slivv" Menyhertova – spev
* Daniel "Zverina" Pytoňák – rap
* Richard Müller – spev
* Vladimír "Supa" Dupkala – rap
* Martina "Tina" Csillagová – spev
* Daniel "James Cole" Ďurech – rap
* Michal "Grimaso" Mikuš – rap
* Viktor "Viktor Hazard" Stručka – rap
* Aleš Charvát – mastering
* Dany Peschl – dizajn obalu
* Šymon Kliman – dizajn obalu
* NY Kolaj – rap
* Abe – rap
* DJ Jazzy – rap, nahrávanie, mixáž
* Dalib Skwely – rap
* DJ Yanko Král – rap
* Roman Zámožný – rap
* Efko – rap
* Eurodel – rap

Rebríčky a certifikácie
-----------------------

### Umiestnenie v rebríčkoch

| Rebríček | Najvyššiapozícia |
| --- | --- |
| CZ Top 50 albumy | 32 |

Referencie
----------

1. ↑   *Vec - Funkčný veterán* [online]. supermusic.sk, [cit. 2012-11-26]. Dostupné online. Archivované 2017-03-24 z originálu.
2. ↑   *Otec Vec vydá po troch rokoch ďalší album* [online]. hip-hop.sk, [cit. 2012-11-26]. Dostupné online. Archivované 2013-06-15 z originálu.
3. ↑   *Počúvaj: Vec & James Cole - 1. Milion* [online]. hip-hop.sk, [cit. 2012-11-26]. Dostupné online. Archivované 2013-05-31 z originálu.
4. ↑   *Vecovi vychádza druhý album Funkčný Veterán už o týždeň. Sleduj komplet tracklist a cover!* [online]. hip-hop.sk, [cit. 2012-11-26]. Dostupné online. Archivované 2008-04-15 z originálu.
5. ↑   *Rádio sk50 Oficiálna - Vec & James Cole 1 MILLION* [online]. IFPI, [cit. 2012-12-06]. Dostupné online.
6. ↑   *Rave TV: Vec & Pio Squad - Turista* [online]. rave.cz, [cit. 2014-02-07]. Dostupné online. Archivované 2014-02-23 z originálu.
7. ↑   *Rádio sk50 Oficiálna - Vec & Pio Squad TURISTA* [online]. IFPI, [cit. 2012-12-06]. Dostupné online.
8. ↑   *TOP50 realných mobilních zvonění - Vec: Turista* [online]. IFPI CZ, [cit. 2012-12-06]. Dostupné online. (po česky)
9. ↑   *Sleduj a sťahuj nový klip: Vec feat. Supa "Tu"* [online]. hip-hop.sk, [cit. 2012-11-26]. Dostupné online. Archivované 2012-11-24 z originálu.
10. ↑   *Rádio sk50 Oficiálna - Vec & Supa TU* [online]. IFPI, [cit. 2012-12-06]. Dostupné online.
11. ↑   *TOP50 Prodejní - Vec: Funkčný veterán* [online]. IFPI CZ, [cit. 2012-12-06]. Dostupné online. (po česky)
12. ↑   *VEC (vs. Branči Kováč) Interview #1* [online].. Dostupné online.
13. ↑   *Vec - Funkčný Veterán* [online]. hip-hop.sk, [cit. 2012-11-26]. Dostupné online. Archivované 2013-02-01 z originálu.
14. ↑   *VEC - Funkčný Veterán (EMI / Escape)* [online]. cream.cz. Dostupné online.
15. ↑   *Vec: Funkčný veterán* [online]. muzikus.cz. Dostupné online.
16. ↑   *Vec – Funkčný veterán* [online]. hudba-music.sk. Dostupné online. [nefunkčný odkaz]
17. ↑   *Vec je veterán funkční, ale stačí to? / Recenze alba Funkčný veterán* [online]. metancity.com, [cit. 2012-11-26]. Dostupné online. Archivované 2012-10-22 z originálu.
18. ↑   *Recenzie: Vec – Funkčný veterán* [online]. artattack.sk. Dostupné online.
19. ↑   *Radio\_Head Awards 2008* [online]. radiohlavy.sk. Dostupné online.
20. ↑